**plutire**

*Cristianlisandru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

noaptea se lepăda de umbre

una câte una

lasciv

fără cuvinte

un înger abia trezit

își spăla fața cu apă rece

sufla în lumânările cerului

mângâia dimineața palidă cu aripi amorțite

s-a mai stins o stea

îmi spuneai

decupată în ochiul încețoșat al ferestrei

nopțile de dragoste sunt atât de scurte

gândeam înfiorat

părul tău cobora ca o scară de mătase

până la pământ

sub tălpile goale eram chiar eu

întins peste câteva vise absurde

tu pluteai între noapte și zi

ca o umbră nehotărâtă

rămasă în urmă

Cristian Lisandru - volumul "Poeme de la capătul lumii"